

**LIETUVOS RESPUBLIKOS**

**PRIENŲ RAJONO SAVIVALDYBĖS TARYBA**

**Sprendimas**

**DĖL GYVENTOJŲ IŠLAIDŲ, PATIRTŲ UŽ KOMUNALINIŲ ATLIEKŲ SURINKIMO IR ATLIEKŲ TVARKYMO PASLAUGAS, KOMPENSAVIMO TVARKOS APRAŠO PATVIRTINIMO**

2008 m. spalio 30 d. Nr. T3-259

Prienai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 38 punktu, Lietuvos Respublikos piniginės socialinės paramos nepasiturinčioms šeimoms ir vieniems gyvenantiems asmenims įstatymo 22 straipsnio 4 dalimi ir Lietuvos Respublikos biudžeto sandaros įstatymu, Prienų rajono savivaldybės taryba nusprendžia patvirtinti Gyventojų išlaidų, patirtų už komunalinių atliekų surinkimo ir atliekų tvarkymo paslaugas, kompensavimo tvarkos aprašą (pridedama).

Savivaldybės meras Alvydas Vaicekauskas

PATVIRTINTA

Prienų rajono savivaldybės tarybos

2008 m. spalio 30 d.

sprendimu Nr. T3-259

**GYVENTOJŲ IŠLAIDŲ, PATIRTŲ UŽ KOMUNALINIŲ ATLIEKŲ SURINKIMO IR ATLIEKŲ TVARKYMO PASLAUGAS, KOMPENSAVIMO TVARKOS APRAŠAS**

**I. BENDROSIOS NUOSTATOS**

1. Gyventojų išlaidų, patirtų už komunalinių atliekų surinkimo iš atliekų turėtojų ir atliekų tvarkymo paslaugas, kompensavimo tvarkos (toliau – Tvarka) aprašas reglamentuoja išlaidų, susijusių su komunalinių atliekų surinkimu ir atliekų tvarkymu, kompensavimą Prienų rajono savivaldybės gyventojams (toliau – gyventojai).

2. Tvarkos aprašas parengtas vadovaujantis Lietuvos Respublikos vietos savivaldos įstatymu, Lietuvos Respublikos piniginės socialinės paramos nepasiturinčioms šeimoms ir vieniems gyvenantiems asmenims įstatymu bei Lietuvos Respublikos biudžeto sandaros įstatymu.

3. Šis Tvarkos aprašas taikomas nuolatiniams Lietuvos Respublikos gyventojams, deklaravusiems gyvenamąją vietą Prienų rajono savivaldybėje.

4. Gyventojų išlaidų, patirtų už komunalinių atliekų surinkimo iš atliekų turėtojų ir atliekų tvarkymo paslaugas, kompensacijos (toliau – kompensacijos) mokamos iš Prienų rajono savivaldybės biudžeto lėšų.

**II. KOMPENSACIJŲ MOKĖJIMO TVARKA**

5. Kompensacijos skiriamos Prienų rajono savivaldybėje gyvenančioms šeimoms ar vieniems gyvenantiems asmenims, kurių mėnesio pajamos neviršija 4 valstybės remiamų pajamų dydžio.

6. Kompensacijos dydis yra lygus per mėnesį patirtų išlaidų už komunalinių atliekų surinkimą bei atliekų tvarkymą ir šeimos ar vieno gyvenančio asmens 1 % mėnesio pajamų skirtumui:

**K = I – 0,01x Paj**., kur:

**K** – kompensacijos dydis;

**I** – vieno mėnesio išlaidos už komunalinių atliekų surinkimą ir atliekų tvarkymą;

**Paj.** – šeimos ar vieno gyvenančio asmens vieno mėnesio pajamos;

**0,01** – paramos norma kompensacijai skaičiuoti.

7. Skiriant kompensacijas, įskaitomos visų būste gyvenamąją vietą deklaruojančių šeimos narių ar vienų gyvenančių asmenų gaunamos pajamos:

7.1. su darbo santykiais susijusios pajamos;

7.2. pensijos, pensijų ir šalpos išmokos (išskyrus tikslines kompensacijas);

7.3. žemės ūkio veiklos pajamos ir išmokos žemės ūkio veiklai;

7.4. nedarbo socialinio draudimo išmokos;

7.5. socialinio pobūdžio kas mėnesį gaunamos pajamos;

7.6. kitos faktiškai gautos periodinės pajamos.

8. Skiriama būsto šildymo ir vandens išlaidų kompensacija į šeimos ar vieno gyvenančio asmens pajamas neįskaitoma.

9. Šeimos ar vieno gyvenančio asmens mėnesio pajamos kompensacijoms gauti apskaičiuojamos Lietuvos Respublikos piniginės socialinės paramos nepasiturinčioms šeimoms ir vieniems gyvenantiems asmenims įstatymo penktame skirsnyje nustatyta tvarka.

10. Kreipdamasis dėl kompensacijų, gyventojas rašo prašymą, pateikia duomenis apie save ir savo šeimos narius, gaunamas pajamas ir išlaidas už komunalinių atliekų surinkimą ir atliekų tvarkymą patvirtinančius dokumentus.

11. Sprendimus skirti kompensacijas priima Prienų rajono savivaldybės administracijos direktorius arba jo įgaliotas asmuo.

12. Sprendimas dėl kompensacijos skyrimo priimamas ne vėliau kaip per vieną mėnesį nuo prašymo ir visų reikalingų dokumentų gavimo dienos.

13. Kompensacijos nedirbantiems pensininkams skiriamos 6 mėnesiams, o darbingo amžiaus asmenims – 3 mėnesiams. Kompensacijos skiriamos, jei dėl jų buvo kreiptasi ne vėliau kaip per 12 mėnesių.

14. Kompensacijos kartą per ketvirtį pervedamos į gyventojo prašyme nurodytą asmeninę sąskaitą.

15. Šeimoms ar vieniems gyvenantiems asmenims, turintiems daugiau kaip vieną butą ar individualų gyvenamąjį namą, kompensacijos neskiriamos.

**III. BAIGIAMOSIOS NUOSTATOS**

16. Skirtų kompensacijų teisingumą tikrina Prienų rajono savivaldybės kontrolieriaus tarnyba.

\_\_\_\_\_\_\_\_\_\_\_\_\_\_\_\_\_\_\_\_\_\_